Smernica Komisie 2002/28/ES
z 19. marca 2002,
ktorou sa menia a dopĺňajú niektoré prílohy k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva [1], naposledy zmenenú a doplnenú smernicou Komisie 2001/33/ES [2] a najmä na jej článok 14 c),
so zreteľom na dohodu príslušných členských štátov,
keďže:
(1) Z informácií poskytnutých Spojeným kráľovstvom na základe zaktualizovaných prieskumov sa javí, že chránená zóna uznaná pre Dendroctonus micans Kugelan v Spojenom kráľovstve by sa mala zmeniť.
(2) Z informácií poskytnutých Spojeným kráľovstvom o výskyte Beet necrotic yellow vein virus sa javí, že v súvislosti s týmto organizmom už nie je potrebné udržiavať chránenú zónu pre celé Spojené kráľovstvo, ale chránená zóna by sa mala obmedziť výhradne na Severné Írsko.
(3) Z informácií poskytnutých Talianskom vyplýva, že v súvislosti so spálou jadrovín Erwinia amylovora (Burr.) Winsl. et al. by sa opis chránených zón mal zmeniť tak, aby sa prihliadlo na súčasné rozšírenie tohto organizmu.
(4) V súvislosti so zvláštnymi požiadavkami, ktoré musia byť splnené, by sa mal zmeniť opis chránených zón týkajúcich sa hostiteľských rastlín spály jadrovín Erwinia amylovora (Burr.) Winsl. et al. tak, aby sa prihliadlo na súčasné rozšírenie tohto organizmu.
(5) Z informácií poskytnutých Francúzskom o výskyte Matsucoccus feytaudi Duc. sa javí, že v súvislosti s týmto organizmom už nie je potrebné udržiavať chránenú zónu.
(6) Smernica 2000/29/ES by sa teda mala zodpovedajúco zmeniť a doplniť.
(7) Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy I, II, III a IV k smernici 2000/29/ES sa menia a dopĺňajú v súlade s prílohou k tejto smernici.
Článok 2
1. Členské štáty najneskôr do 31. marca 2002 prijmú a uverejnia zákony, právne predpisy a administratívne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Takéto ustanovenia musia uplatňovať od 1. apríla 2002.
Keď členské štáty prijmú tieto opatrenia, budú obsahovať odkaz na túto smernicu alebo sa k nim tento odkaz pripojí v čase ich úradného zverejnenia. Postup pre takýto odkaz ustanovia členské štáty.
2. Členské štáty bezodkladne oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Komisia o tom bude informovať ostatné členské štáty.
Článok 3
Táto smernica nadobúda účinnosť v tretí deň od jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 19. marca 2002